เรื่องน่ารู้เกี่ยวกับ...การเลือกตั้งสหรัฐฯ - FINNOMENA
เมื่อวันที่ 15 ก.ย. Wharton Alumni Club จัด Dinner Talk โดย Gerald Baker บรรณาธิการบริหาร Wall Street Journal มีประเด็นน่าสนใจมาสรุปให้ฟังดังนี้ครับ
11 มิ.ย. 2565

เมื่อวันที่ 15 ก.ย. Wharton Alumni Club จัด Dinner Talk โดย Gerald Baker บรรณาธิการบริหาร Wall Street Journal มีประเด็นน่าสนใจมาสรุปให้ฟังดังนี้ครับ
ในฝั่ง Clinton พรรคเดโมแครตมีข้อได้เปรียบในแง่ฐานคะแนนเสียง โดยพรรคชนะคะแนน Popular Vote ในการเลือกตั้งจำนวน 5 ใน 6 ครั้งที่ผ่านมา และจากสถิติ เดโมแครตรักษาฐานคะแนน Electoral Votes จำนวน 244 ที่นั่งได้อย่างเหนียวแน่น (ผู้ชนะต้องได้มากกว่า 270 ที่นั่ง) ในขณะที่พรรครีพับริกันของ Trump มีฐานคะแนนเพียง 110 ที่นั่ง ประกอบกับพรรคเดโมแครตเป็นที่นิยมของทุกกลุ่มที่ไม่ใช่คนผิวขาว ซึ่งเป็นฐานคะแนนที่โตขึ้นเรื่อยๆ ตามโครงสร้างประชากรสหรัฐฯ ที่มีความหลากหลายมากขึ้น โดย Trump ได้คะแนนจากคน Hispanic เพียง 15% เท่านั้น
อย่างไรก็ดี ความเสียเปรียบของ Clinton คือ กระแสเรียกร้องความเปลี่ยนแปลง (Desire for Change) โดยสถิติในรอบ 70 ปีที่ผ่านมา มีเพียงครั้งเดียวที่พรรคใดพรรคหนึ่งจะได้เป็นประธานาธิบดี 3 สมัยติดกัน นอกนั้นพรรคจะได้ครองอำนาจอย่างมากสุดคือ 2 สมัย … ที่ผ่านมาโอบาม่าจากเดโมแครตอยู่มา 2 สมัยแล้ว จึงมีแนวโน้มสูงที่คนจะเลือกรีพับริกันเพียงเพื่อต้องการเปลี่ยนพรรคการเมือง
สิ่งที่น่าประหลาดใจคือ กระแสเรียกร้องความเปลี่ยนแปลงนี้มีขึ้นทั้งๆ ที่เศรษฐกิจสหรัฐฯฟื้นตัวหลังวิกฤตแล้วเติบโตยาวนานหลายปี แต่จากสถิติพบว่า รอบนี้เป็นการฟื้นตัวที่ช้าที่สุด (The Weakest Recovery) โดยเศรษฐกิจโตเพียง 2% เท่านั้น คนอเมริกันจำนวนมากรู้สึกว่า ประโยชน์ของการฟื้นตัวไปตกอยู่กับกลุ่มคนรวย และรู้สึกว่า สหรัฐฯ มีฐานะที่ “ด้อย” ลง ทั้งในและต่างประเทศ กำลังโดนจีนและรัสเซียแซงหน้า ผลโพลบอกว่า 73% ของคนอเมริกันมองว่าประเทศกำลังก้าวเดินผิดทาง (US is in the wrong track) ซึ่ง Trump หาเสียงโดยเกาะกระแสนี้ วาดภาพว่าเศรษฐกิจสหรัฐฯ อ่อนแอ คนตกงานเยอะ (ทั้งๆ ที่อัตราการว่างงานต่ำสุดในรอบหลายปี) ใช้คำพูดที่ “โดนใจ” คน มีผลโพลระบุว่า 75% ของคนที่ฟัง Trump เห็นด้วยกับสิ่งที่เค้าพูด ในขณะที่ Clinton หาเสียงในภาพค่อนข้างบวก เศรษฐกิจอเมริกาดีแล้ว ฯลฯ ผลโพลบอกว่า มีเพียง 35% เท่านั้นที่เห็นคล้อยตามเธอ
เป็นครั้งแรกในประวัติศาสตร์ที่แคนดิเดททั้ง 2 คนโดนกระแส “ไม่ชอบ” สูงมาก ผลโพลบอกว่า คน 56% ไม่ชอบ Clinton อาจจะเลือก Trump และ 63% ไม่ชอบ Trump จึงอาจจะหันไปเลือก Clinton … เมื่อถูกถามว่า เวลาคิดถึง Trump จะนึกถึงอะไร คนตอบว่านึกถึง “ความหวาดกลัว, อารมณ์เปลี่ยนแปลงบ่อย, ไม่น่าเชื่อถือ, อยากหนีไปอยู่แคนาดา” และเมื่อถูกถามถึง Clinton คนตอบว่านึกถึง “การโกหก, ล้อมรอบด้วยคนโกง, อยากหนีไปอยู่แคนาดา” …เอาละสิ ไม่ว่าใครจะเป็นประธานาธิบดี คนอเมริกันก็อยากหนีไปอยู่แคนาดา !!!
การเลือกตั้งครั้งนี้จะมีส่วนคล้าย Brexit คือ มีกระแสต่อต้านโลกาภิวัฒน์ การค้าระหว่างประเทศ และการเคลื่อนย้ายแรงงาน (Anti-globalization, anti-trade, anti-immigration) เพราะคนมองว่า แรงงานต่างชาติมาแย่งงานของคนท้องถิ่น ในขณะที่บริษัทใหญ่ๆ ก็ย้ายฐานการผลิตไปต่างประเทศ ทำให้คนอเมริกันมีงานทำน้อยลง Trump พยายามปลุกปั่นกระแสรักชาติ ต่อต้านการค้าระหว่างประเทศ ประกาศนโยบายจ้างงาน 10 ล้านตำแหน่งเพื่อเน้นการผลิตในประเทศ กล่าวหาว่า จีนและเม็กซิโกเอาเปรียบสหรัฐฯ สิ่งที่น่าห่วงคือ ทั้ง Clinton และ Trump หาเสียงว่าจะไม่สนับสนุน TPP (Trans-Pacific Partnership) ซึ่งอาจส่งผลให้การค้าโลกชะลอตัวลง
อีกส่วนที่จะคล้าย Brexit คือ ผลคะแนนจะสูสีมาก ในระยะหลัง Clinton นำเพียง 2% เท่านั้น การทายผลจึงทำได้ยาก นอกจากนี้ ให้จับตาดูแคนดิเดทรายที่ 3 คือ Gary Johnson ขณะนี้ได้คะแนนประมาณ 10-12% นับว่าสูงอยู่ และอาจจะเป็น Gary นี่แหละที่ชี้ชะตาผู้ชนะ ย้อนไปครั้งหนึ่ง Al Gore แพ้ที่รัฐ Florida เพียง 500 คะแนน เพียงเพราะโดยผู้สมัครรายที่ 3 แย่งคะแนนไป Dickinson Law เขียนเกี่ยวกับหัวข้อนี้
เรื่องแปลกก็คือ แม้กระแสจะต้องการ “ความเปลี่ยนแปลง” แต่กลับเป็นการเลือกประธานาธิบดีที่อายุมากทั้งคู่ หาก Trump ชนะ จะเป็น ปธน.ที่อายุมากที่สุดในประวัติศาสตร์ (70 ปี) หาก Clinton (68 ปี) ก็จะมาเป็นอันดับ 2 รองจาก Ronald Reagan
เรียบเรียงโดย วิน พรหมแพทย์, CFA
ที่มา : https://www.facebook.com/wininvestingpro/posts/1086541261454045:0
แท็ก:
การเลือกตั้ง
เลือกตั้งสหรัฐฯ
แชร์บทความ:
ผู้เขียน
Win Phromphaet
ร่วมงานกับ บลจ. CIMB-Principal ในตำแหน่ง CIO รับผิดชอบการบริหารจัดการกองทุนทั้งด้านตราสารหนี้ ตราสารทุน และการลงทุนทางเลือก ทั้งในและต่างประเทศ ก่อนหน้านี้ ดำรงตำแหน่งหัวหน้ากลุ่มงานลงทุนและรองโฆษก สำนักงานประกันสังคม รับผิดชอบการบริหารกองทุนประกันสังคมและกองทุนเงินทดแทน ซึ่งมีเงินลงทุนรวมกันมากกว่า 1.3 ล้านล้านบาท